Ritratt: Uffiċċju Alex Agius Saliba, MEP // Unsplash.com .td_uid_2_61adc6ab0fe0f_rand.td-a-rec-img{text-align:left}.td_uid_2_61adc6ab0fe0f_rand.td-a-rec-img img{margin:0 auto 0 0} Nhar l-Erbgħa li għadda kellna l-ewwel diskussjoni dwar il-proposta li l-Parlament Ewropew u l-Kumitat għas-Suq Intern u l-Ħarsien tal-Konsumatur ilhom jagħmlu pressjoni dwarha għal 10 snin: il-proposta li jkun hemm ċarġer komuni mhux biss għall-ismartphones iżda għal tagħmir żgħir u ta' daqs medju, inklużi kameras diġitali, headphones, headsets, tablets, logħob diġitali portabbli u speakers portabbli. Il-biċċa l-kbira taċ-ċittadini tal-Unjoni Ewropea għandhom problema bid-diversità ta' ċarġers li jeżistu. Wisq ċarġers li jieħdu ħafna spazju fid-dar jew fil-post tax-xogħol tagħna, ċarġers li huma anqas effiċjenti minn oħrajn, il-fatt li mhux kull apparat jista' jiġi ċċarġjat bl-istess ċarġer, jew inkella l-problema biex jinstab ċarġer kompatibbli. Din hija problema komuni, fejn il-maġġoranza taċ-ċarġers mixtrija jispiċċaw bla użu. Din il-proposta se tkun ta' benefiċċju għal kulħadd – l-ambjent, il-konsumaturi u n-negozji. L-iskart elettroniku huwa problema, u t-tnaqqis fil-produzzjoni u r-rimi taċ-ċarġers se jiffranka eluf ta' tunnellati ta' skart elettroniku fis-sena, jgħin direttament lill-ambjent, u se jwassal għal użu mill-ġdid tal-elettronika antika. Allura jekk apparat elettroniku ma jibqax jintuża, iċ-ċarġer ta' dak l-apparat partikolari jkun jista' jibqa' jintuża xorta waħda u għalhekk ma jkunx hemm bżonn jintrema. Il-prijorità tal-Parlament Ewropew u tal-Kumitat għas-Suq Intern u l-Ħarsien tal-Konsumatur huma l-konsumaturi. Minn naħa, il-Parlament ma jridx joħnoq l-innovazzjoni għax huwa verament importanti li din tkompli tikber speċjalment fir-rigward tat-teknoloġija tal-iċċarġjar mingħajr fili, iżda fl-istess ħin, huwa importanti li l-konsumaturi Ewropej u l-ambjent ma jkomplux jerfgħu l-piż ta' xiri ta' ċarġers inutli. Il-proposta leġiżlattiva proposta fit-23 ta' Settembru 2021 tirrikjedi li l-mobiles u apparat simili jiġu ċċarġjati permezz ta' ċarġers bil-fili u jkunu mgħammra b'port tat-tip C USB, irrispettivament mill-marka tal-apparat. Din ir-reviżjoni tad-Direttiva dwar it-Tagħmir tar-Radju hija parti minn azzjoni usa' biex tindirizza s-sostenibbiltà tal-prodotti, b'mod partikolari l-elettronika fis-suq tal-Unjoni Ewropea, u biex fl-istess ħin tnaqqas l-iskart elettroniku. .td_uid_3_61adc6ab10486_rand.td-a-rec-img{text-align:left}.td_uid_3_61adc6ab10486_rand.td-a-rec-img img{margin:0 auto 0 0}